钦定古今图书集成/明伦汇编/官常典/第722卷 > 吴革
## 钦定古今图书集成/明伦汇编/官常典/第722卷 > 吴革

按《宋史忠义传》：“革字义夫，华州华阳人，国初勋臣廷
祚七世孙也。少好学，喜谭兵，再试礼部不中，乃从泾
原军，以秉义郎干办经略司公事。金人南牧，帅兵解
辽州之围，使粘罕军见之，庭揖不拜，责其贪利败约，
词直气劲。粘罕少屈，为追回威胜诸屯兵，授书使归。
钦宗问割地与不割地利害，对曰：‘金人有吞噬之意，
愿悉起关中士马赴都为备’。”诏以为武功大夫、阁门
宣赞舍人，持节谕陜西。行至朱仙，闻金人犯京师，复
还。与张叔夜同入城，请于帝，乞幸秦州，又乞出城劫
之，使不敢近，又乞诸门同出兵牵制冲突，尾袭应援，
可一战而胜。时众言已入，皆不果。后金兵攻安上门，
填道度壕，革言之守将，使泄蔡河水以灌之，不听。及
填道将合，欲用前议，则水已涸矣。车驾幸金营，革以
为堕其计，往请叔夜，欲身见其大酋计事。叔夜问其
故，曰：“兹行有三说：一则天子还内，二则金骑归国，三
则革死。”叔夜为言之，不报。上皇、妃后、太子出郊，革白
孙傅乞留之，不得。乃与傅谋，于启圣僧院置振济局，
募士民就食，一日之间至者万计。阴以军法部勒，将
攻金营。久之，迁于同文馆，所合已至数万，多两河骁
悍之士。既而有立张邦昌之议，革谋先诛范琼辈，以
三月八日起兵。谋既定，前期二日，有班直甲士数百
人排闼入，言“邦昌以七日受册，请亟起事。”革乃披甲
上马，至咸丰门，四面皆琼党。绐革入帐，即执之，胁以
从逆。“革骂之极口，引颈受刃，颜色不变，其麾下百人
皆死。”按《张邦昌传》，“邦昌即伪位，僭号大楚，拟都金
陵，遂升文德殿，设位御床西，受贺，遣阁门传令勿拜。
时雍率百官遽拜，邦昌但东面拱立。外统制官宣赞
舍人吴革，耻屈节异姓，首率内亲事官数百人，皆先
杀其妻孥，焚所居，谋举义。金水门外范琼诈”与合谋，
令悉弃兵杖，乃从后袭杀百馀人，捕革并其子皆杀
之，又禽斩十馀人。是日风霾，日晕无光，百官惨沮，邦
昌亦变色。唯时雍开俦，琼等欣然鼓舞，若以为有佐
命功云。